
Alulszocializált gyermekek tanulási nehézségeinek vizsgálata a nyelvi hátrány összefüggésében - Esettanulmány Ukrajnából menekült gyermekekről

TDK dolgozatom témaválasztása a 2022-ben Ukrajnában kitört háború után Sopronba és környékére menekült családokkal való személyes élményből fakad. A körükben végzett karitatív munka indított arra, hogy pszichológus barátnőmmel hat hetes nyári iskolát szervezzünk, amelynek céljaként a gyermekek iskoláztatásának elősegítését tűztük ki készség- és képességfejlesztés által.
Dolgozatom szerkezete tudatosan azt az intellektuális utat képezi le, amelyet én magam is végig jártam a nyári iskola tapasztalatitól mint problémafelvetéstől kezdve, a szakirodalom feldolgozásán át, addig az esettanulmányig, amit egy, a táborban megismert testvérpárról készítettem.
A nyári iskolában alulszocializált, többségükben magukat a roma etnikumhoz tartozónak való családokból jövő gyermekekkel foglalkoztunk. Megfigyeléseink és a velük végzett felmérések egyértelművé tették, hogy számos területen képességbeli elmaradást mutatnak. A szakirodalmi feldolgozásban erre a jelenségre keresek magyarázatot. A szociális, illetve nyelvi kompetencia és a szociális helyzet összefüggéseit, valamint a nyelvi hátrány jelenségét, és annak az iskolai sikertelenségre való hatását foglalom össze ebben a részben. Végül egy olyan testvérpár esetét elemzem három módszer – megfigyelés, dokumentumelemzés, interjú - segítségével, akiket a táborban ismertünk meg. Az idősebb fiúnál értelmi érintettséget diagnosztizáltak, azonban öccsénél a képességbeli elmaradás vélelmezhetően elsősorban a szociális háttérből fakad. Az ő konkrét példájukon keresztül mutatom be, hogy a szakirodalmi feldolgozásban ismertetett összefüggések hogyan mutatkoznak meg a valóságban.
Dolgozatomra elsősorban úgy tekintek, mint egy problémafelvetésre. Témájából kiindulva lehetőség lenne egy, a nyelvi hátrányból eredő tanulási nehézségre fókuszáló fejlesztő program kidolgozáséra, amely a hátrányos helyzetű tanulókkal foglalkozó pedagógusok számára jelenthetne segítséget a mindennapi munkájukban.



